Transmissio excommunicationis. Anno incarnationis dominicae DCCCCLVIII, indictione tertia, imperante Michaele imperatore Constantinopoli, domno autem Ioanne apostolico Romae praesidente, regnante uero Lothario Francorum rege, transmissa est haec excommunicatio archiepiscopis Franciae et Burgundiae, Artaldo Remensis ecclesiae archiepiscopo et subiectis sibi episcopis, Amblardo Lugdunensis ecclesiae archiepiscopo, Rodmundo Eduensis ecclesiae episcopo, Achardo Lingonensis sedis episcopo, Frotgario Cabilonensis ecclesiae episcopo, Natranno Niuerniensi episcopo, Richardo Autissiodorensi episcopo, de terra et alodo sancti Fausti et sanctae Augustae et sancti Symphoriani, quae est in regione Prouinciae, in finibus loci qui uocatur Magna, quam tenet per potestatem Isuardus et socii eius. Excommunicatio. Auctoritate Patris et Filii et Spiritus Sancti et ordine omnium sanctorum et nostra communi excommunicatione, alligamus et anathematizamus Isuardum et omnes socios eius qui tenent terram sancti Symphoriani, ut nullus eorum, postquam hoc audierit, ecclesiam non intret, missam non audiat, pacem cum christiano non faciat neque manducet neque bibat neque dormiat et, si infirmauerit, non uisitetur et, si mortuus, non sepeliatur neque pro eo oretur, nisi ad emendationem et satisfactionem uenerit.